ा था।'
'नहीं अभी तो वहाँ से बहुत दूर हैं।'
जैसी कुछ बातें हुईं और फिर से शांति छा गई। एक ने सिगरेट सुलगाने के लिये माचिस की तीली जलाई ही थी कि दूर से पुलिस की गाड़ी का सायरन गूँजा। दोनों सतर्क हो गये। सायरन धीरे-धीरे पास आ रहा था। दोनों उठकर मोटरसायकल को सीधी करने लगे। सायरन की आवाज़ के साथ दूर से लाल बत्ती लगी हुईं गाड़ियाँ भी उस सड़क पर दिखाई देने लगीं। क़रीब बीस पच्चीस लाल, पीली, नीली बत्ती लगी हुई गाड़ियाँ थीं। ये गाड़ियाँ वहाँ दूर सड़क से निकल रहीं थीं। ये दिल्ली से आये उन्हीं व्ही।व्ही।आईपी का क़ाफ़िला था, जो रामकथा सुनने जा रहे थे। इधर दोनों साये मोटरसाइकल को चालू करके उस पर बैठ चुके थे। उधर पूरा क़ाफ़िला बात की बात में धड़धड़ाता हुआ गुज़र गया। अब केवल सायरन की दूर से आती आवाज़ थी जो धीरे-धीरे मद्धम होती जा रही थी। मोटर साइकल पर पीछे बैठा बड़ा साया तेज़ी के साथ उतरा और गालियाँ बकता हुआ उस तरफ़ लपका जहाँ लात खाकर छोटा साया आड़ा पड़ा था।
पंडाल में बड़ा ही दिव्य वातावरण निर्मित था। कथा वाचक राम जन्म का प्रसंग कथा में शामिल कर चुके थे। देश के दिव्यतम साउंड सिस्टम से होकर उनकी आवाज़ भी दिव्य रूप धरकर पंडाल में गूँज रही थी। इसीलिये तो वे सिर्फ़ और सिर्फ़ इसी साउंड सिस्टम पर भरोसा करते थे। जब उन्होंने राम जनम का प्रसंग सुनाते हुए कहा कि 'वह प्रभु, भगवान, ईश्वर, परमात्मा, पालनहार, जगतपति, अन्याय और अत्याचार को समाप्त करने के लिये स्वयं अवतार लेता है। उसके आते ही हर तरफ़ आनंद की, प्रेम की, करुणा की, रस वर्षा होने लगती है। वैसी ही जैसी इस पंडाल में और आपके प्रदेश में हो रही है।' इसके साथ ही कथा वाचक के साथ संगत दे रहे संगीतकारों ने अपने इलेक्ट्रानिक वाद्य यंत्रों पर शंख, घड़ियाल और झाँझ की आवाज़ फुल वाल्यूम में निकाल कर उस प्रकार का वातावरण बना दिया जिसमें श्रद्धालुओं की रोमावलियाँ खड़ी हो गईं। आँखों से आँसू वग़ैरह हीट (निकल) पड़े। एक युवा टाइप के मंत्री तो वातावरण से इतने अभिभूत हो गये कि अपने स्थान पर खड़े होकर नृत्य करने लगे। कथा वाचक के साथ सुर में सुर मिला कर अब पूरा पंडाल गा रहा था 'भए प्रगट कृपाला, दीनदयाला, कौशल्या हितकारी' और इसी बीच व्ही।व्ही।आई.पी. ने उस दिव्य पंडाल में प्रवेश किया।
बड़ा साया ज़मीन पर पड़े छोटे साये पर टूट पड़ा था। अँधेरा बहुत गहरा था। बड़ा साया लगातार गालियाँ बक रहा था और छोटा साया मुँह से गूँ-गाँ की आवाज़ निकाल रहा था। दूसरा बड़ा साया उसी प्रकार मोटर सायकल पर बैठा सिगरेट फूँक रहा था। कुछ देर में छोटे साये के पास गया बड़ा साया आकर मोटर साइकिल के पास ज़मीन पर बैठ गया।
'मार दिया क्या?' मोटर साइकिल पर बैठे साये ने फुसफुसाहट के अंदाज़ में पूछा।
'नहीं...' नीचे बैठे साये ने उत्तर दिया।
नीचे बैठे साये ने कुछ उत्तर नहीं दिया। घुटने मोड़ कर, मोटर साइकिल के अगले टायर से पीठ टिका कर उसी प्रकार बैठा रहा। मोटर साइकिल पर बैठे साये का मोबाइल वाइब्रेट हुआ।
'हाँ बोल ...'
'नहीं हम लोग वहाँ नहीं हैं।'
'कितने पुलिस वाले हैं।'
'कौन कौन से चैनल पर चल रहा है?'
'अंदाज़ा क्या लगा रहे हैं?'
'नहीं अब तो कोई मतलब नहीं है, देखते हैं क्या करना है।' कहते हुए उस साये ने कॉल डिस्कनेक्ट कर दिया। कुछ देर तक ख़ामोशी रही।
'ख़ूब हंगामा हो रहा है वहाँ पर।' मोटर साइकिल पर बैठे साये ने सूचना देने वाले अंदाज़ में धीरे से कहा। नीचे बैठे वाले ने कोई उत्तर नहीं दिया। मोटर साइकिल पर बैठा साया नीचे उतरा और छोटे साये वाली दिशा में तेज़-तेज़ क़दमों से बढ़ गया। नीचे बैठा साया मोबाइल से कोई नंबर लगाने लगा।
'क्या करें अब इसका?'
'पहचानता तो है।'
'नहीं वहाँ ले जाने में तो रिस्क है।'
'देखते हैं।' कहते हुए उसने कॉल काट दिया।
थोड़ी देर बाद छोटे साये के पास गया दूसरा साया भी आकर वहीं नीचे ज़मीन पर बैठ गया। दोनों खुसफुसाहट के अंदाज़ में कुछ बातें करने लगे। कुछ देर तक बात करते रहे फिर पास ही पड़ा एक बड़ा-सा पत्थर उठा कर दोनों छोटे साये वाली दिशा में बढ़ गये।
दोनों अब छोटे साये के ठीक सिर पर खड़े थे। छोटा साया ज़मीन पर उल्टा पड़ा था। जिस साये ने हाथों में पत्थर उठा रखा था उसने पत्थर को दोनों हाथों से अपने सिर से ऊपर हवा में तान लिया ।
'पूँ ऽऽऽऽऽऽ' लगभग पच्चीस शंख वादक एक साथ अपने फेफड़ों में भरी हवा को शंख में पूरी ताक़त लगाकर फूँक रहे थे। शंख ध्वनि से पूरा पंडाल गूँज रहा था। शंखध्वनि के बीच एक अत्यंत सजी धजी महिला अपनी गोदी में एक छोटे से बच्चे को लिये नैपथ्य से मंच पर आई। उसके मंच पर आते ही पंडाल में बैठे श्रद्धालू अपने-अपने स्थान पर खड़े होकर तालियाँ पीटने लगे। पूरा पंडाल आध्यात्म से गजगजा रहा था। कथा वाचक ने दोनों हाथों को उठाकर सबको शांत रहने का इशारा किया